რევაზ ტაკიძე

რევაზ ტაკიძე (დ.  29 აპრილი, 1942, ბათუმი) – ქართველი, დირიჟორი, პედაგოგი.

ბიოგრაფია
1966 წელს დაამთავრა ვანო სარაჯიშვილის სახელობის თბილისის სახელმწიფო კონსერვატორია (საფორტეპიანო), 1973 წელს (სადირიჟორო).

1972 წლიდან მუშაობს ვ.სარაჯიშვილის სახელობის თბილისის სახელმწიფო კონსერვატორიაში საოპერო მომზადების კათედრაზე, 1972 წლიდან დირიჟორობს საქართველოს სახელმწიფო ორკესტრს, 1975 წლიდან მუშაობს ზ. ფალიაშვილის სახელობის თბილისის ოპერისა და ბალეტის თეატრში, სადაც დირიჟორობს საოპერო და საბალეტო სპექტაკლებს. ვახტანგ ჭაბუკიანთან ერთად დადგმული აქვს დავით თორაძის „გორდა“ და ლუდვიგ მინკუსის „ბაიადერა“, მიხაილ ლავროვსკისთან ერთად – სერგეი პროკოფიევის „რომეო და ჯულიეტა„. 1980–1994 წლებში იყო ქ. გორის მუსიკალური სასწავლებლის საოპერო სტუდიის მუსიკალური ხელმძღვანელი, 2000–2013 წლებში თბილისის სახელმწიფო კონსერვატორიის საოპერო მომზადების კათედრის გამგე, დირიჟორობს კონსერვატორიის საოპერო სტუდიის სპექტაკლებს, 2000 წლიდან მთავარი დირიჟორია, მისი ხელმძღვანელობით დადგმულ სპექტაკლებში დაოსტატდნენ ახალგაზრდა მომღერლები, რომლებიც დღეს საყოველთაოდ აღიარებული არტისტები არიან: პ. ბურჭულაძე, ნ. სურგულაძე, ნ. მაჩაიძე, ქ. ქემოკლიძე, გ. გაგნიძე. 2010–2013 წლებში თბილისის კონსერვატორიის სტუდენტურ ორკესტრს ხელმძღვანელობდა, რომელთანაც, სტუდენტ–სოლისტების გარდა, სიამოვნებით თანამშრომლობდნენ ისეთი ცნობილი მუსიკოსები, როგორებიც არიან ლ. ისაკაძე, ა. კორსანტია, ხ. ბუნიათიშვილი. ხშირად გამოდის სიმფონიური მუსიკის კონცერტებით. ჩატარებული აქვს ო. თაქთაქიშვილის, ნ. გუდიაშვილის, ვ. აზარაშვილის, რ. ქარუხნიშვილის, ე. ლომდარიძის საავტორო კონცერტები, აგრეთვე, ქართველ კომპოზიტორთა სიმფონიური მუსიკის საღამოები, საგასტროლო კონცერტებსა და სპექტაკლებს დირიჟორობდა რუმინეთში, ისრაელში, მალტაზე, რუსეთში, უკრაინაში, ყაზახეთში, აზერბაიჯანში, სომხეთში. თბილისის სახელმწიფო კონსერვატორიის ემერიტუს–პროფესორი.

ჯილდოები
 1992 – საქართველოს სახელმწიფო პრემია
 საქართველოს ხელოვნების დამსახურებული მოღვაწე

ლიტერატურა
  მუსიკის ენციკლოპედიური ლექსიკონი თბ., 2007 გვ. 263. 

http://www.opera.ge/State-Opera/Conductors/revaz_takidze.aspx

რესურსები ინტერნეტში

კატეგორია:დაბადებული 29 აპრილი
კატეგორია:დაბადებული 1942
კატეგორია:ბათუმში დაბადებულები
კატეგორია:თბილისის სახელმწიფო კონსერვატორიის ინსტიტუტის კურსდამთავრებულები
კატეგორია:ქართველი დირიჟორები
კატეგორია:ქართველი პედაგოგები